Kegyelem nektek és békesség Istentől a mi Atyánktól és az Úr Jézus Krisztustól! Ámen

Ézs 61, 1-11*1Uramnak, az ÚRnak lelke nyugszik rajtam, mert felkent engem az ÚR. Elküldött, hogy örömhírt vigyek a szegényeknek, bekötözzem a megtört szíveket, szabadulást hirdessek a foglyoknak, és szabadon bocsátást a megkötözötteknek. 2Hirdetem az ÚR kegyelmének esztendejét, Istenünk bosszúállásának napját, vigasztalok minden gyászolót. 3Hamu helyett fejdíszt adok Sion gyászolóinak, gyászfátyol helyett illatos olajat, csüggedés helyett öröméneket. Igazság fáinak nevezik őket, az ÚR ültetvényének: őt ékesítik. 4Felépítik az ősi romokat, helyreállítják a régi omladékokat, újjáépítik a lerombolt városokat, amelyek nemzedékeken át romokban hevertek. 5Jelentkeznek majd az idegenek, hogy legeltessék nyájaitokat, és más népek fiai lesznek földműveseitek és szőlőmunkásaitok. 6Titeket pedig az ÚR papjainak neveznek, Istenünk szolgáinak mondanak. A népek gazdagságát élvezitek, kincseikkel büszkélkedhettek. 7A kétszeres szégyen és gyalázat után ujjongani fognak osztályrészüknek, mert kétszer annyi jut mindenkinek az országban, örökké tartó örömben lesz részük. 8Mert én, az ÚR, szeretem az igazságot, gyűlölöm a rablást és az álnokságot. Megadom munkájuk megérdemelt jutalmát, és örök szövetséget kötök velük. 9Híresek lesznek utódaik a népek között, és leszármazottaik a nemzetek között. Bárki látja őket, fölismeri, hogy ezt a népet megáldotta az ÚR. 10Nagy örömöm telik az ÚRban, víg örömre indít Istenem, mert az üdvösség ruhájába öltöztetett, az igazság palástját terítette rám, mint vőlegényre, ki fölteszi fejdíszét, mint menyasszonyra, ki fölrakja ékszereit. 11Mert ahogyan a föld növényeket hajt, és a kert veteményeket sarjaszt, úgy sarjaszt majd igazságot az én Uram, az ÚR is, és öröméneket minden nép hallatára.*

Isten kegyelmével feltöltött Gyülekezet!

Néhány napja, egyik reggel el akartam indulni az autónkkal és azzal szembesültem, hogy hiába a kigyulladó fények a rendszer valahogy mégsem akar indulni. Kis kerregés, elektromos erőlködés, aztán semmi. A jelek egyértelműek voltak, lemerült az akkumulátor, még ha nem is teljesen, de így már nem tudja beindítani a rendszert, így pedig ez az autó nem fog elvinni sehova.  
Az autót tekintve nem olyan nagy probléma ez, adott a megoldás is: fel kell tölteni! Rá kell kapcsolni az áramforrásra és bizony időt kell neki adni, hogy aztán újra szolgálatba állhasson.

A mai igében és a saját életünkben is felfedezhetünk ugyanilyen pontokat, mikor bizony be kell lássuk, hogy nincs mit tenni: meg kell állnunk, legalább egy kicsit ki kell szállnunk a mókuskerékből, a világi pörgésből, az állandó jövésmenésből és rá kell kapcsolódjunk az igazi erőforrásra és időt kell adnunk, hogy feltöltsön, hogy meggyógyítson, hogy helyre tegyen bennünket, különben bizony nincs tovább.   
Húzzuk persze sokszor ezeket a megállásokat, időnként az utolsó szikránkig is kitolnánk, de érezzük azért mi magunk is, hogy mikor van az, hogy bizony már csak kerregve és döcögve mennek a dolgok, aztán végképp kifogy a töltésünk és már nincs se előre, se hátra, lerobbantunk: testileg, lelkileg és végül a hitünkben is.

Hát jobb nem eljutni idáig és bizony időben meghallani, hogy ki is az az Úr, azaz igazi forrás – nem elektromos, hanem igei, Lélek általi – aki fel akar tölteni, meg akar gyógyítani, helyre akar hozni bennünket, a Krisztus által kapott hitünket. Nagyon fontos, hogy meg tudjuk hallani és meg tudjuk élni annak a valóságát a mi mennyei Atyánkkal való élő kapcsolatban, amiről az ige is tanúskodik ma nekünk, mikor elmondja, hogy Krisztus az ma is, a te számodra is, aki *örömhírt hoz neked: szegénynek, bekötözi a megtört szívedet, szabadulást hirdet mikor a bűn fogságában vergődsz, és szabadon bocsátást a gyűlölködés, hamisság, irigység, hitetlenség megkötözöttségéből.*

Amikor meghalljuk ezt és komolyan meg tudjuk élni ennek a valóságát a mindennapjainkban, akkor megtapasztaljuk, hogy milyen az, amikor a legnehezebb időszakokban, a hullámvölgyinkben, vagy épp a legmélyebb pontokon sem azt kell megéljük, hogy elfogytunk, mint a gyertya, hogy nincs tovább, hogy testileg és lelkileg teljesen kimerülünk, hanem azt éljük meg, hogy az Úr közbelép, leemeli rólunk a leszívó, kizsigerelő csatlakozókat, magához kapcsol és tölt.   
Megerősít a Lélek által, megerősít a kegyelem igéjével, megerősít az Ő szeretetével és békességével, sőt tölt, akár a testvéreken keresztül is. Akár épp úgy, ahogy a vízkereszti oltár előtti igében Máriát és Józsefet is megerősíti az angyalokon, a napkeleti bölcseken és a gondoskodó ajándékain keresztül. Nem várt áldásokkal, nem várt, akár idegen testvéreken keresztül is Isten fel tud tölteni.  
Ő nem akarja, hogy kifulladj, hogy kimerülj, hogy addig pörögj, amíg aztán összeomlasz, összecsuklasz, mint egy rongybaba. Ő nem véletlenül mondja, illetve tanítja neked is, hogy *Szenteld meg az ünnepnapot*! Erre nem neki van szüksége, nem Ő szorul erre rá, hanem éppen te. Ez érted szól, érted adja az Úr, hiszen nem Ő az, aki kifárad, akinek nincs ereje a napi, vagy heti hajtás végén, hanem éppen, hogy te. Ezért is mondja Jézus is, hogy *„A szombat lett az emberért, nem az ember a szombatért”*.

Isten meg akar tanítani ma is erre minket. Sőt ma talán még inkább szüksége van erre az emberiségnek, mikor a felgyorsult: technikai eszközökkel, energiaitallal, tömegkommunikációval, stb… mesterségesen még inkább felpörgetett világban, végképp azt halljuk vissza, hogy: *gyerünk-gyerünk nincs megállás, fokozd még jobban a tempót, használd ki az utolsó másodpercedet is a termelésre, a haszonszerzésre, és majd megpihensz a sírban*. Most csak dolgozz, majd kiélvezed később a gyümölcsét… És sajnos sokan el is hiszik ezt. Csak éppen azt nem veszik észre, hogy világ számára mindig ilyen most van és soha nem jön az a bizonyos „majd később”, a megpihenés, a békesség ideje.   
Már rég nem igaz az Testvérek, hogy a világ azt hirdeti, hogy *Carpe diem!* Élj a mának! – valójában azt hirdeti, hogy dolgozz, termelj ma, holnap, mindörökké – csak ezt az utolsó „mindörökké” szót nem meri még kimondani.   
Isten az, aki azt mondja, azt tanítja, azt kéri, hogy álljunk már meg legalább egy kicsit. Szánj már legalább egy kis időt az töltődésre, az örömre, a békességre, a szeretetre. Mert ezekkel valóban nem növeled GDP-t, vagy a bankszámládon az összeget, de hidd el, hogy erre a fajta növekedésre a Nála megélt kegyelemre sokkal nagyobb szükséged van, mint a hónap dolgozója címre.  
Érted, neked készíti el az Úr megpihenés, a feltöltekezés idejét és lehetőségét. Miattad kér és tanít, hogy halld meg, hogy *Szenteld meg az ünnepnapot!*. De, ha jobban érthető, akár idézhetem Hofi Gézát is:   
*„…próbálj meg lazítani,  
Nem győzlek tanítani,  
Hogyan csináld.  
Kell egy kis áramszünet,  
Időnként mindenkinek,  
És aztán megint mehet  
Minden tovább.”*  
Kell az áramszünet, kell a megpihenés, kell az Isten minden értelmet meghaladó békessége, mert máshogy nem fog menni. Minden más út odavezet, hogy kimerül az akkumulátor és aztán az útszélén, a mélységeidben csak ott fogsz állni értetlenül és csodálkozol, hogy hol ronthattad el, pedig te annyit dolgoztál... Hát épp itt, hogy annyit dolgoztál, hogy elhitted, hogy az a normális, ha lenullázod ez erőd, hogy ez kell neked. Hát nem!   
Isten nem kéri ezt tőled, sőt éppen azt kéri, hogy ne tedd, inkább bízd magadat Őrá, az Ő békességére. De a világi törvények is leírják, hogy ez a hajtás így nem működik, őrültség elhinni. A fizika legalapvetőbb egyenleteinek egyike, hogy a Munka = az Erő és az Út szorzata. Ha emlékszik még valaki: W = F \* s. Na, de ha nincs erőd már, akkor bámekkora utat is próbálsz végigszenvedni valahogy, a végeredmény 0 lesz. Hiszen, ha az Erőd 0, akkor hiába szorzol meg vele bármekkora számot, a végeredmény, azaz a munka, ami valóban meg tud történni, az szintén 0 lesz.

Isten kijelenti, a fizika alapvető egyenlettel is bizonyítja és mi mégis rendre elfelejtjük ezt, vagy legalábbis próbáljuk megcáfolni a hétköznapjainkkal, a lelki életünkkel. De nem fog menni!   
De nem is kell, hogy másként menjen, mint az Úrral, mert Ő örömmel tölt fel téged, szeretettel tart meg az Ő feltöltő békességében. Ahogyan az igénkben is kijelenti: „*örök szövetséget kötök velük”*. Ez a szövetség pedig nem egy munkaszerződés, hanem Isten megtartó, kegyelmes akarta, ami által igaz lehet a te életedre is, a te mindennapjaidra is, hogy már nem a végtelen rohanás, a lenullázás, a kifulladás történik, hanem, hogy „*Híresek lesznek utódaik a népek között, és leszármazottaik a nemzetek között. Bárki látja őket, fölismeri, hogy ezt a népet megáldotta az ÚR. 10Nagy örömöm telik az ÚRban, víg örömre indít Istenem, mert az üdvösség ruhájába öltöztetett, az igazság palástját terítette rám”*.

Isten nem azt akarja, hogy azt lássák rajtad, hogy megszakadsz, ahogyan Hofi énekli: *„Hé, hé, hé, öreg harcos, Ne feszítsd túl az íjadat, Hé, hé, hé, a kőszíved megszakad.”*. Az Úr azt akarja, hogy lássák rajtad, hogy Őbenne, Őáltala valóban van erőd mindenre, van erőd: a gyűlölet helyett a szeretetre, a viszály helyett a békességre, az elégedetlenkedés helyett, a hálaadásra. Ő ezekbe akar felöltöztetni téged, ilyen keresztény, azaz Krisztust megismerő és követő életet szánna neked. A te mennyei Atyád azt akarja, hogy rád a mennyei fizika és ne a földi megkötések legyenek igazak, hogy te is inkább azzal számolj, abban bízz az életed minden napján. Ez a fizika pedig szintén egyszerű: W=F\*s, azaz a Munka, a Mennyei Szolgálat, A Krisztus Követése, az egyenlő, az Erő, azaz az Isten Lelkének és az igaz Út, azaz Jézus Krisztus, az élő Ige szorzatával. Tehát, ha a te élted Krisztust követő élet, akkor legyen igaz az az áldás rajta, hogy a Lélek és az élő Ige szorzata. És ha így van, akkor megtapasztalhatod, hogy az eredmény valóban a végtelen, a teljes öröm és békesség, az Isten teljes feltöltésében élt örök élet.   
Így töltsön el titeket is az Úr megtartó és feltöltő szeretete, hogy tőletek is, ahogyan a mai ige mondja, örömének sarjadjon és ne a megtörtség, lemerültség kerregése. Éljétek meg valóban minden nap, ne csak hetente egyszer, hogy *az ÚRnak lelke nyugszik rajta*-tok is! Ámen